***Приложение № 1***

**ТЕХНИЧЕСКА СПЕЦИФИКАЦИЯ**

**за обществена поръчка по чл. 20, ал. 3 от ЗОП с предмет:**

***„Изготвяне на концесионни анализи (технически, финансово-икономически, правен и екологичен) за предоставяне на концесия върху обект „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“ и проекти на обосновка на концесията по чл. 21 от ЗК, решение за откриване на процедура за предоставяне на концесия по чл. 39 от ЗК, документация за участие в открита процедура за предоставяне на концесия и концесионен договор“***

**І. ПРЕДМЕТ НА УСЛУГАТА**

Предметът от настоящата обществена поръчка произтича от задълженията на Възложителя, по чл. 19 от Закона за концесиите (ЗК) за извършване на подготвителни действия при предоставяне на концесия за строителство на „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“, включващи осигуряване изработването на обосновка на концесията по чл. 21 от Закона за концесиите и документите по чл. 8, ал. 1 и ал. 3 от Правилника за прилагане на Закона за концесиите (ППЗК).

В тази връзка предмет на настоящата обществена поръчка е изготвянето на следните документи:

1**.** Концесионни анализи:

- технически;

- финансово-икономически;

- правен;

- екологичен;

2. Проект на Обосновка на концесията;

3. Проект на решение за откриване на процедура за предоставяне на концесия по чл. 39 от Закона за концесиите;

4. Проект на документация за участие в открита процедурата за предоставяне на концесия за строителство;

1. Проект на концесионен договор.

**ІІ. ОСНОВНИ ЦЕЛИ НА КОНЦЕСИЯТА**

**1. Обща цел:**

Привличане на частни инвеститори в процеса на развитие на обектите от транспортната инфраструктура, които да поемат оперативния и строителен риск по тяхното изграждане и модернизиране, като ги управляват и поддържат за постигане оптимизиране на предоставяните транспортни услуги и осигуряване на стабилни финансови ресурси, експертни знания и управленски умения за относително дълъг период от време, в съответствие с предмета на концесията и условията за нейното осъществяване.

**2. Специфични цели:**

Основните специфични цели на предоставянето на концесия за строителство на „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“ са чрез механизмите на предоставената концесия за строителство и привличането на финансово стабилен частен инвеститор в управлението на летището да се постигне:

* модернизация, рехабилитация и подобряване експлоатационната годност на съществуващата летищна инфраструктура;
* увеличаване на пътникопотока и въвеждане на нови услуги от обществен интерес;
* повишаване на ефективността и конкурентноспособността на летището;
* повишаване качеството на обслужване на пътниците и въздухоплавателните средства;
* модернизация на системите за охрана и безопасност на летището.

С предоставянето на концесията се цели държавата да прехвърли върху избрания концесионер оперативния и строителния риск при управлението и поддържането на летище Балчик, с осигурено финансиране за неговото изграждане, рехабилитирането на съществуващата инфраструктура и на предоставяните услуги, като функциите на държавата остават само регулаторни и контролиращи, със запазване на собствеността върху предоставените активи – публична държавна собственост и придобиване на собствеността върху построените от концесионера активи през срока на концесията.

***Конкретните цели*** произтичат от трите стратегически цели на политиката в транспортния сектор от управленската програма – постигане на икономическа ефективност; развитие на устойчив транспортен сектор и подобряване на регионалното и социално развитие и обвързаност.

Откриването на процедура за предоставяне на концесия върху обект **„Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“** е в съответствие с утвърдените със Стратегията за развитие на транспортната система на Република България до 2020 г. приоритети на правителството за:

* изграждане и ефективно поддържане, модернизация и развитие на националната транспортна инфраструктура;
* привеждане на българската транспортна система в съответствие с европейската;
* прозрачни и хармонизирани условия за конкуренция на пазара на транспортни услуги и осигуряване на добра бизнес среда в условията на непрекъснато нарастващите изисквания на потенциалните инвеститори в сектора;
* осигуряване на адекватно финансиране за функциониране и устойчиво развитие на транспортния сектор;
* ограничаване негативното въздействие на транспорта върху околната среда и здравето на хората;
* постигане на висока степен на безопасност и сигурност на транспорта.

**ІІІ. Описание на обекта за концесияТА**

С Решение № 538 на Министерския съвет от 19 юли 2011 г., поради отпаднала необходимост, от Министерството на отбраната е отнето и е предоставено на Министерството на транспорта, информационните технологии и съобщенията (за нуждите на Главна дирекция „Гражданска въздухоплавателна администрация“) правото на управление върху имот – публична държавна собственост, с идентификатор 02508.88.825 по кадастралната карта и кадастралните регистри, одобрени със Заповед № 300-5-5 на изпълнителния директор на АГКК от 04.02.2004 г., последно изменение със Заповед № КД-14-08-775 от 04.07.2011 г. на началника на СГКК – Добрич, находящ се в област Добрич, община Балчик, град Балчик, представляващ летище с площ 3 736 531 кв. м., ведно с находящите се в него 106 сгради с обща застроена площ 43 178 кв. м. и прилежащата инфраструктура.

С Решение № 616 на Министерския съвет от 10 август 2011 г. (отменено) е образувано еднолично дружество с ограничена отговорност с държавно участие в капитала „Летище Балчик“ ЕООД – Балчик.

С Решение № 646 на Министерския съвет от 30 август 2011 г. за изменение и допълнение на Решение № 538 на Министерския съвет от 19 юли 2011 г. и за отмяна на Решение № 616 на Министерския съвет от 10 август 2011 г., поземлен имот (ПИ) с идентификатор 02508.88.825 е определен за гражданско летище за обществено ползване и е предоставен за ползване на „Летище София“ ЕАД, което да извършва дейностите по експлоатация, управление и поддържане на имота.

Обособеният обект на концесията – „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“е разположен в местността „Летището“, град Балчик, община Балчик, област Добрич, върху горепосочения поземлен имот с идентификатор 02508.88.825. За терена, върху който е разположено летище Балчик, Министерството на отбраната е придобило Акт за публична държавна собственост № 1346 от 05.07.2011 г., съгласно който територията включва:

* ПИ с идентификатор 02508.88.825 и площ 3 736 531 кв. м., съгласно скица № 10490/04.07.2011 г., издадена от службата по геодезия, картография и кадастър - гр. Добрич, и
* сгради – общо 106 бр., с идентификатори съответно от 02508.88.825.1 до 02508.88.825.106 вкл., с обща площ 43 178 кв. м., подробно описани в Приложение №1 към настоящата техническата спецификация.

Съгласно РМС № 538 от 19.07.2011 г. Военно въздушните сили запазват правото си на управление върху отделни самостоятелни обекти от сграда с идентификатор 02508.88.825.42 със застроена площ 948 кв. м., представляващи втория етаж и междинния етаж на сградата (между 2-ри и 3-ти).

Летището разполага с:

* писта за излитане и кацане с площ 150 308 кв. м и
* пътеки за рулиране и перони с площ 140 587 кв. м.

Намиращите се в ПИ с идентификатор № 02508.88.825 комуникационни линии (подземни, въздушни, в сградите – телефонни кабели, антеннофидерни системи, оптични кабели и др.), подземна електропреносна мрежа (високо и ниско напрежение), подземен водопровод, подземна мрежа за отпадни води, асфалтови и бетонни пътища, вътрешни и външни огради не са под управлението на Министерството на транспорта, информационните технологии и съобщенията (МТИТС), респ. не се експлоатират и поддържат от „Летище София“ ЕАД, а са включени в активите на военно формирование 28770 – Балчик.

**IV. Изисквания към Предложението за изпълнение на поръчката**

Участниците следва да изготвят и представят с офертата си Предложение за изпълнение на услугата, съдържащо **Концепция за изпълнение на предмета на услугата**.

**Концепцията** следва да съдържа **2 основни компонента:**

**а) Методология за изготвяне на концесионните анализи (основно ядро на Концепцията)** – кратко излагане на поредицата от действия (стъпки) в тяхната логическа последователност, които сформираният екип от експерти планира да осъществи – като цяло и поотделно, за създаване организация на процеса на изпълнение на услугата, подчинена на крайния резултат, включително описание на необходимата за всеки един от анализите информация, реда и източниците за нейното набавяне, обобщаването й и включването й в отделните групи от теми и въпроси, които ще се изследват и анализират, с цел нейното използване при:

* обосноваването на изводите и препоръките в разработките **на всеки един** от възложените концесионни анализи и постигане на **вътрешна взаимна обвързаност** между тях, съгласно изискването на чл. 13 от Правилника за прилагане на Закона за концесиите (ППЗК);
* изготвянето на **общите изводи и препоръки** към Възложителя, кореспондиращи с представяне на основните предложения на екипа на Изпълнителя и цялостната му визия за успешното осъществяване на концесията за предлагания срок;
* **проучване и сравнителен анализ** по отношение на съществуващите и прилагани **добри практики в държави-членки на ЕС** относно управлението и поддържането на летищната инфраструктура чрез концесия (***препоръчително изискване на Възложителя).***

**б)** **Структура, съдържание и обхват на проектите на обосновка на концесията, решение за откриване на процедура, документация за участие и** **концесионен договор.**

Елементите по компонент „б“на Концепциятаследва **да произтичат от обобщените констатации, изводи и препоръки на консултантите при изготвените и представени концесионни анализи.**

**V. ИЗИСКВАНИЯ ЗА ИЗПЪЛНЕНИЕ НА УСЛУГАТА**

**Разработките следва да бъдат изготвени съгласно изискванията на ППЗК и ЗК.**

**А. Общи изисквания**

**1.** Всички разработки на възложените концесионни анализи следва **да отговарят на изискванията** относно съдържанието на концесионните анализи, определени в **Приложението към чл. 8, ал. 4 от Правилника за прилагане на Закона за концесиите (ППЗК)** и да бъдат съобразени с действащото законодателство, в това число на изисквания, произтичащи от Директива 2014/23/ЕС на Европейския парламент и Съвета от 26 февруари 2014 г. за възлагане на договори за концесия (Директивата) и Регламент за изпълнение (ЕС) 2015/1986 на Комисията от 11 ноември 2015 г. за установяване на стандартни формуляри за публикуването на обявления в областта на обществените поръчки.

**2.** В разработките следва да бъде извършен **анализ съгласно нормативната уредба (национално право и право на ЕС -** Директива 2014/23/ЕС и Регламент за изпълнение (ЕС) 2015/1986 на Комисията**), регламентираща дейностите, свързани с** **изискванията относно:**

**2.1.** управлението и поддържането на обекта на концесията;

**2.2.** осигуряването на благоприятни и равни условия за ползвателите на летищните услуги;

**2.3.** условията за осъществяване на концесията;

**2.4.** правата и задълженията на страните по концесионния договор, включително на правата и задълженията на концесионера, произтичащи от Закона за гражданското въздухоплаване и други приложими нормативни актове;

**2.5**. видовете рискове, които поемат страните по концесионния договор, оценка и препоръки за разпределението им.

**3. Констатациите, заключенията, изводите и препоръките** в резултат на аналитичната работа при изготвянето на разработките – предмет на услугата,следва да бъдат **взаимно обвързани** във всяка една от частите на предмета на възлагането, като произтичат, но не само, от:

**3.1.** приложимите нормативни актове, включително, но не само:

а) Закона за концесиитеи Правилника за прилагане на Закона за концесиите;

б) Закона за гражданското въздухоплаване и подзаконовите актове по прилагането му, както и другите нормативни актове, регламентиращи поддържането и експлоатацията на летищната инфраструктура;

в) Закона за защита на конкуренцията

**3.2.** спецификата на предоставяните чрез обекта на концесията услуги;

**3.3.** устройствените, технологичните и техническите характеристики на обекта на концесията.

**4.** Анализите следва да бъдат разработени при условията на финансиране и реализиране на необходимите инвестиции (съоръжения и технологично оборудване) изцяло от и със средства на концесионера, без предвиждане на заплащане на компенсации по чл. 6 от ЗК от страна на концедента.

**5.** Анализите следва да се основават на:

- представените от Възложителя документи;

- съдържащото се в настоящата Техническа спецификация и обявата описание на обекта на концесията;

- всички документи, с които Изпълнителят се е снабдил в процеса на изпълнение на услугата;

- направените от него проучвания и оглед на обекта на концесията.

**6.** В разработените и представени на Възложителя технически и финансово-икономически анализи, консултантът следва да анализира и предложи и други варианти за инвестиции в обект „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“, които счете за целесъобразни.

**7.** **Изискване за етапност** при изпълнение предмета на услугата (срокове):

Изпълнението на услугата следва да се извърши **на 2 етапа:**

***І етап:*** Изготвяне и представяне на концесионните анализи (технически и финансово-икономически, правен и екологичен).

Изпълнителят следва да изготви и представи техническия, финансово-икономическия, правния и екологичния анализи в срок от **45 (четиридесет и пет) дни**, считано от датата, следваща сключването на договора за възлагане на настоящата обществена поръчка.

***ІІ етап:*** Изготвяне и представяне на проектите на обосновка на концесията, решение за откриване на процедурата, документация за участие и концесионен договор.

Изпълнителят следва да представи проектите на обосновка на концесията, решение за откриване на процедурата, документация за участие и концесионен договор в срок до **10 (десет) дни,** считано от деня, следващ уведомяването му за приемане от Възложителя на разработките на концесионните анализи (по етап I).

В общия срок за изпълнение на услугата, предмет на поръчката, ***не се включва*** времето за разглеждане и произнасяне по отделните разработки от Възложителя, както и времето за тяхното преработване и допълване от Изпълнителя с отразяване на направените от Възложителя бележки.

В случай, че Изпълнителят не приема някои от направените от Възложителя бележки, той изготвя **справка с мотивите си** за неприемането на всяка бележка.

В общия срок за изпълнение на услугата, съгласно сключения договор с Изпълнителя, в зависимост от получените резултати в хода на изпълнението на поръчката на съответния етап, Възложителят може да поставя към Изпълнителя и допълнителни задачи (изисквания).

**8. Изискване за организация и професионална компетентност на персонала за изпълнение на основните дейности от предмета на поръчката.**

За изпълнението на основните дейности от предмета на поръчката участниците трябва да разполагат с екип от експерти, ангажирани за предложения срок за изпълнение, притежаващи квалификация и професионален опит, свързан с предмета на поръчката – минимум по един експерт, както следва:

а) експерт за изготвяне на техническия анализ - специалист с опит в експлоатацията на летищна инфраструктура;

б) експерт за изготвяне на финансово-икономическия анализ - икономист с придобита образователна степен „магистър“, притежаващ опит в изготвянето на финансово-икономически анализи и/или финансови модели и оценка на риска и/или икономически баланс и оценка на ефективността на проекти и/или експертни оценки на инвестиции;

в) експерт за изготвяне на правния анализ - правоспособен юрист, притежаващ опит в областта на концесиите;

г) експерт за изготвянето на екологичния анализ, притежаващ опит в изготвянето на екологични анализи и оценки и/или оценки на въздействието върху околната среда.

*Участниците декларират изпълнението на посочените изисквания с представяне към офертата си на списък на екипа от експерти по образец (****Приложение № 7****) с посочване на образованието, професионалния опит и квалификацията на лицата, които отговарят за извършването на услугата (екипа от експерти); проектите, в които е участвал всеки експерт, доказващи наличието на специфичния професионален опит (с посочени най-малко: период и продължителност, позиция и задължения на експерта по проекта, възложител и данни за контакт с него, дата на приемане на проекта от възложителя).*

*Всеки експерт от предложения екип е необходимо да подпише декларация по образец (****Приложение № 7а****) за ангажираност, в която експертът декларира следните обстоятелства:*

а) че ще е на разположение да участва в работата на екипа за целия срок на изпълнението на настоящата обществена поръчка, както изискват отговорностите му.

б) че се задължава да работи в съответствие с предложението на участника за качественото изпълнение на обществената поръчка;

в) че се задължава да участва в изпълнението на поръчката с приоритет, пред други настоящи и бъдещи проекти и ангажименти.

Замяната на експерти, изброени в списъка, представен с офертата на участника, е допустима само след писмено съгласие на Възложителя.

В случай на замяна на експерти, участникът трябва да предложи лица с равностойни или по-високи квалификация, професионален опит и умения.

**8.1**. **Изисквания към експертите изготвящи концесионните анализи:**

8.1.1. Не могат да бъдат лица, които имат пряк интерес от изпълнението на концесията за строителство на обект „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“;

8.1.2. Нямат право да разгласяват информацията, която им е предоставена или която са узнали при извършване на дейността си по възложената обществена поръчка във връзка с концесията за строителство на обект „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“;

8.1.3. Нямат право да консултират други лица извън концедента и министъра на транспорта, информационните технологии и съобщенията във връзка с концесията за строителство на обект „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“.

*За горните обстоятелства участникът и всеки един от неговите експерти представя Декларация за липсата на обстоятелството по т.* *8.1.1.*  *и за информираността за забраните по т. 8.1.2.* *и т. 8.1.3.* *–* ***Приложение № 8****.*

**Б. Допълнителни изисквания на възложителя относно елементите, структурата и съдържанието на концесионните анализи и проектите на обосновка на концесията,** **решение за откриване на процедурата, документация за участие и концесионен договор:**

**Б.1. Специални изисквания към Техническия анализ:**

Техническият анализ се основава на документите, предоставени от Възложителя, както и на такива, с които Изпълнителят следва да се снабди в хода на изпълнението на услугата. В тази връзка Изпълнителят следва да извърши самостоятелна преценка кои и/или какви други документи са необходими за качественото изпълнение на услугата и за изготвянето на съответните анализи, които да съдържат препоръки и предложения за Възложителя.

Изпълнителят следва да изготви и представи на Възложителя **варианти на** **Техническия анализ**, предвиждащи инвестиции по вид и размер за реализирането им в обекта на концесията, каквито счете за целесъобразни и обосновани.

Техническият анализ следва да съдържа:

1. Индивидуализация на обекта на концесията и на прилежащата инфраструктура и принадлежности и/или на дейностите по предоставяне на услугата от обществен интерес и на другите стопански дейности.
2. Да се изследва необходимостта от изработване на Генерален план за развитието на летище Балчик и дейностите по неговото изпълнение.
3. Определяне на устройствените характеристики на обекта на концесията, включително обосноваване на необходимостта от изграждане/включване към обекта на концесията на прилежащата инфраструктура и принадлежности и присъединяването им към общите мрежи на техническата инфраструктура.
4. Определяне на основните технически и технологични характеристики на обекта на концесията на основата на документите, посочени в Общи изисквания към концесионните анализи, както и:

а) определяне и анализ на потребностите на концедента;

б) определяне на обществения интерес как да се развива летището като летище за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки**;**

в) определяне на параметрите на застрояването;

г) резултатите от геоложките, хидроложките, хидрогеоложките, геодезическите и другите инженерни проучвания - когато това е необходимо. Геоложките, хидроложките, хидрогеоложките проучвания се извършват при необходимост и преди започване на проект по конкретен подобект.

д) посочване на изискванията за националната сигурност и отбраната на страната, за опазване на околната среда, за човешкото здраве, за защитените територии, зони и обекти и за обществения ред;

е) прогнози за трафика (видове полети – вътрешни/международни, брой пътници, евентуално товари, поща и типове въздухоплавателни средства) за периода на концесията, включително методиката по която са извършени прогнозата и анализа. Прогнозата за трафика да се разработи за годишен, сезонен и типичен час пик трафик.

ж) въз основа на прогнозите за трафика да се обследва необходимостта от реконструкция, модернизация или разширение на летищната инфраструктура, в съответствие с изготвен и приет Генерален план, включително

- писта за излитане и кацане /ПИК/;

- пътеки за рулиране /ПР/;

- перон;

- приемна сграда и съоръжения за обслужване на пътници и багажи;

- сграда и съоръжения за ръководство на въздушното движение и аеронавигационно обслужване;

- административна сграда;

- вътрешни пътища;

- периметрова ограда;

- светлинни системи на подхода за кацане и визуална индикация на глисадата, система за кацане по прибори;

- индикаторни светлини на ПИК и ПР;

- осветление на перона;

- категорията на аварийно-спасителна защита на летището и необходимото аварийно противопожарно и медицинско оборудване, съгласно изискванията на НАРЕДБА № 3 от 25.05.2009 г. за аварийно-спасителното осигуряване на гражданските летища;

- системи за електрозахранване, телекомуникации, водоснабдяване, отводняване,

канализация, газификация и др. инженерни мрежи;

- системи, техника и оборудване за сигурност;

з) въз основа на прогнозите за трафика и предвижданите летищни услуги да се обследва и анализира необходимостта от техника и съоръжения за наземно обслужване с цел покриване на изискванията на НАРЕДБА № 20 от 24.11.2006 г. за удостоверяване експлоатационната годност на граждански летища, летателни площадки, системи и съоръжения за наземно обслужване, за лицензиране на летищни оператори и оператори по наземно обслужване и за достъпа до пазара по наземно обслужване в летищата;

и) визия за съвместяване на дейностите, включително проект на Процедура за взаимодействие между концесионера и военното формирование на Военновъздушните сили.

1. Определяне на техническите характеристики и технологичните параметри на основата на проучени аналози - в случаите, когато не са налични прединвестиционни проучвания и инвестиционни проекти за обекта на концесията.
2. Определяне на технико-икономически показатели на обекта на концесията, необходими за изработване на финансово-икономическия анализ.
3. Предложение за инвестиционна програма по видове подобекти и основни групи строителни и монтажни работи, машини, наземна техника, системи и оборудване и по стойност на инвестициите, по години за целия срок на концесията, включително с времеви график за изпълнение на строителството.

8. Да се изследва необходимостта от повишаване носимоспособността на ПИК, както и нейното удължаване и рехабилитация, във връзка с типа самолети, които ще бъдат обслужвани в съответствие с прогнозата за трафика.

Въз основа на горепосоченото минимално съдържание на Техническия анализ, в Правния анализ трябва да се обследва необходимостта от извършване на отчуждителни процедури за извършване на адекватна преценка от страна на Изпълнителя и формиране на предложението му към Възложителя относно обособяването на бъдещия обект на концесията, а във Финансово-икономическия анализ следва да се предвидят и необходимите разходи за тяхното извършване.

**Б.2. Специални изисквания към Финансово-икономическия анализ:**

Финансово-икономическият анализ се основава на наличните документи по раздел IІІ от Приложението към чл. 8, ал. 4 и чл. 14 от ППЗК и на индивидуализацията на обекта на концесията, извършена в Техническия анализ, включително на прилежащата инфраструктура, на концесионната площ и на другите принадлежности, и/или на дейностите по частично или цялостно изграждане на обекта на концесията и неговото управление и поддържане след въвеждането му в експлоатация на риск на концесионера, необходими за предоставяне на услугата от обществен интерес, както и на другите стопански дейности, чиято целесъобразност е установена в Техническия анализ.

**1.** Финансово-икономическият анализ следва да бъде разработен в съответствие с разработения и приет от Възложителя технически анализ, с аналогичност и взаимна обвързаност на мотивите, с които следва да бъдат придружени предложенията на Изпълнителя към Възложителя по двата концесионни анализа. Изпълнителят следва да изготви и представи на Възложителя **варианти на** Финансово-икономическият анализ в съответствие с разработените варианти на технически анализ, при условията на финансиране и реализиране на необходимите инвестиции изцяло от и със средства на концесионера, без предвиждане за заплащане на компенсация по чл. 6 от ЗК от страна на концедента, като в анализа се определи и посочи прогнозната стойност на концесията.

**Изисквания към представяните данни: Изпълнителят следва да използва достатъчно дълги статистически редове, които да позволяват обосноваване на анализите и особено на прогнозите за натуралните показатели и приходите на концесионера. На тази база следва да се направи опит за извеждане на тенденции, както и за обосноваване на отклоненията от тези тенденции (напр. поради финансова криза, привличане или отлив на чуждестранни инвестиции, и пр.).**

Финансовият модел следва да се представи **в Excel формат**, с възможност Възложителят да променя ключови параметри в него, като: инвестиции, приходни ставки, евентуални товаропотоци, размер на концесионните плащания, продължителност на проекта, норма на възвращаемост и дисконтиране и други.

**2.** Финансово-икономическият анализ следва да съдържа най-малко следните елементи:

2.1. Анализ на пазара, включващ анализ на основни конкуренти, анализ на цените и търсенето на определените видове услуги и др.

2.2. Анализ на разходите и на приходите по години, в т.ч.:

а) обоснована прогноза за разходите - за инвестиции, за управление и поддържане на обекта на концесията и за управление на услугата, свързани с ползването на обекта на концесията или с извършването на други стопански дейности с обекта на концесията;

б) обоснована прогноза за очакваните приходи по години от експлоатацията на обекта, както и от извършването на други стопански дейности с обекта на концесията.

2.3. Анализ на рисковете при осъществяване на концесията, анализ на чувствителността на основните рискове по концесията и изготвяне на матрица за тяхното разпределение.

2.4. Анализ и изводи за ефективността на концесията с цел справедливо разпределение на ползите от концесията в зависимост от степента на поемане на риска, извършени въз основа на показателите финансова вътрешна норма на възвръщаемост на инвестицията и собствения капитал, финансова нетна настояща стойност, срок на откупуване на инвестициите и др.

2.5. Предложение за вида, размера и начина на плащане на концесионно плащане.

2.6. Обосноваване на предложение за срок на концесията, включително като се отчита необходимия период за възстановяване на вложените инвестиции.

2.7. Предложения за вида, размера и начина на плащане на гаранциите и другите обезпечения за изпълнение на задълженията по концесионния договор.

2.8. Предложение за избор на най-ефективен вариант от разгледаните алтернативни варианти.

2.9. **модел на поддържане на икономическия баланс на концесията** (представляващ равновесието между ползите и рисковете при условията на сключения концесионен договор), включващ:

* анализ на **рисковете** при осъществяване на концесията и изготвяне на **матрица за тяхното разпределение**;
* анализ и изводи за **ефективността на концесията** с цел справедливо разпределение на **ползите** от концесията, в зависимост от степента на поемане на анализираните рискове;
* определяне и мотивиране на обстоятелствата, настъпването или изменението на които може да доведе до нарушаване на икономическия баланс на концесията;
* обосноваване на подходящ механизъм за възстановяване на нарушения икономически баланс на концесията;
* обосновка на размера на финансовата и социалната норма на дисконтиране.

2.10. определяне на **показателите:** *1)**вътрешна норма на възвръщаемост на инвестицията и собствения капитал, 2) нетна настояща стойност, 3) срок на откупуване на инвестициите и др.;*

2.11. определяне на стойността на концесията, съгласно чл. 42, ал. 4. от ЗК.

**Б.3.** **Специални изисквания към правния анализ:**

Правният анализ се основава на документите, предоставени от Възложителя, както и на такива, с които Изпълнителят следва да се снабди в хода на изпълнение на услугата. В тази връзка Изпълнителят следва да извърши самостоятелна преценка кои и/или други документи са необходими за качественото изпълнение на услугата и за изготвянето на цялостен и обоснован правен анализ в съответствие с Приложението към чл. 8, ал. 4 от ППЗК, който да съдържа препоръки и предложения към Възложителя, включително с разработване на варианти и посочване на положителните и отрицателните страни на всеки от предложените варианти.

Изпълнителят е необходимо да изследва статута на собственост на имота и сградите, включени в обекта на концесията, както и наличието или липсата на имоти - собственост на трети лица (физически или юридически лица). Въз основата на това Изпълнителят следва да предложи определянето на точните граници на концесионната площ, представляваща обект на концесията и неговата индивидуализация, включително определяне на прилежащата инфраструктура и на другите принадлежности към обекта на концесията, както и на дейностите по предоставяне на услугата от обществен интерес и на другите стопански дейности.

Правният анализ следва **да бъде обвързан с констатациите, изводите и препоръките**, съдържащи се в или произтичащи от останалите концесионни анализи. Където е приложимо, отделни препоръки от останалите концесионни анализи следва да бъдат обосновани с изводите на Правния анализ.

В Правния анализ следва да се разработят и варианти за ползване на летището от концесионера и военното формирование на Военновъздушните сили.

Правният анализ трябва да съдържа най-малко:

**1.** **Определяне на предмета на концесията**. Анализът следва да се основава на конкретната фактическа обстановка относно състоянието на обекта на концесията и на приложимата нормативна уредба.

**2.** Правен анализ и **мотивиране на индивидуализацията на обекта на концесията** - „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“ в съответствие с посоченото в РАЗДЕЛ III на настоящата Техническа спецификация, включително, но не само на:

* концесионната площ на летище Балчик;
* сградите и съоръженията, които са изградени или следва да се изградят от концесионера върху съответната концесионна площ;
* прилежащата инфраструктура и принадлежности, ако такива е предложено да се включат към обекта на концесията;
* описание на обекта, върху който ще се предостави концесията – площ, граници, достъп, статут, собственост, функции, регулация, съществуващи сгради, съоръжения и елементи на инфраструктурата;
* актове за собственост и кадастрални скици, които го индивидуализират;
* юридически лица, развиващи дейност върху тази територия към момента на предоставяне на концесията - статут, правна регламентация, други относими данни;

**3.** Определяне на фактическото и правното основание за предоставяне на концесията, включително установяване на наличието или необходимостта от предотвратяване на обстоятелства, които създават опасност за националната сигурност и отбраната на страната, за околната среда, за човешкото здраве, за защитените територии, зони и обекти и за обществения ред или на други обстоятелства, определени със закон. Наличието, съответно необходимостта от предотвратяване на изброените обстоятелства следва да се основава на анализ на приложимата нормативна уредба. При установяване на наличие на едно или повече от изброените обстоятелства (респ. законови забрани или несъвместимост с предмета на концесията) следва да се извърши обоснован анализ дали или доколко същите не представляват правна пречка за предоставянето на концесията.

**4.** Установяване и анализ на собствеността върху обекта на концесията и на прилежащата инфраструктура, на правния статут на имотите, включени в концесионната площ и на другите принадлежности, включително наличието на ограничени вещни права и други тежести.

**5.** Установяване и квалифициране на придобити или осъществявани права върху обекта на концесията, включително тяхното отражение върху реализирането на проекта по предоставяне на концесията, с предложения и препоръки.

**6.** Установяване на необходимостта от извършване на отчуждителни процедури. Ако такава необходимост се установи, Правният анализ следва да мотивира приложимата нормативна уредба и сроковете за провеждане на процедурите, както и правните възможности за възлагане разходите по отчуждаването на концесионера. Изводите и препоръките от Правния анализ следва да се вземат предвид и обвържат с изводите и препоръките при изработване на Финансово-икономическия анализ, който да определи евентуалния размер на дължимото обезщетение и евентуалното му включване във финансовия модел на концесията.

**7.** Установяване и анализ (обосноваване) на приложимата правната уредба, уреждаща изискванията към обекта на концесията, свързани с неговата специфика, включително строителството на отделни елементи от него, както и на уредбата, която установява условията и реда за извършване на дейностите, свързани с предоставянето и изпълнението на концесията. Под „приложима правна уредба“ да се има предвид правната уредба в националното законодателство, както и тази в правото на Европейския съюз, стратегиите и другите относими документи на ЕС (независимо дали имат нормативен характер), свързани с реализация на проекта;

**8.** Анализ на приключилите и висящите правни спорове, както и поетите ангажименти по договори, пълномощни, обезщетения и др., в случай, че се установят такива;

**9.** Анализ на сключените и действащи договори, срокове, задълженията по тези договори, включително правните възможности за предсрочното им прекратяване. Анализ на сключените и действащи трудови договори. Анализ на Колективния трудов договор;

**10.** В Правния анализ да се обосновават и детайлизират правата и задълженията на страните по концесионния договор, както с цел постигане на икономическия баланс в интересите на страните (публичен и частен партньор), така и с оглед свеждане до минимум на затрудненията при осъществяване на контрола по изпълнението от концесионера на условията на концесията и на договорните му задължения за целия срок на концесията.

Икономическият баланс на концесията (представляващ равновесието между ползите и рисковете при условията на сключения концесионен договор), следва да включва:

* анализ на рисковете при осъществяване на концесията и изготвяне на матрица за тяхното разпределение;
* анализ и изводи за ефективността на концесията с цел справедливо разпределение на ползите от концесията, в зависимост от степента на поемане на риска;
* определяне и мотивиране на обстоятелствата, настъпването или изменението на които може да доведе до нарушаване на икономическия баланс на концесията;
* описание на условията за постигане и поддържане на икономическия баланс на концесията;
* обосноваване на подходящ механизъм за възстановяване на нарушения икономически баланс на концесията.

В тази връзка анализът и препоръките относно съдържанието на концесионния договор не следва да представляват изброяване на права и задължения, заимствани от вече приети решения на МС за предоставени концесии, а да бъдат подробно описани и аргументирани във връзка със спецификата на обособения обект.

Основните права и задължения на страните следва да са обвързани и подчинени на целта за обезпечаване постигането на целите на конкретната концесия, посочени по-горе.

Конкретните препоръки следва да бъдат резултат от анализ, който се основава на всички концесионни анализи, на проучванията на добрите практики и спецификата на „Летище Балчик за обслужване на търговски операции с въздухоплавателни средства с максимална излетна маса до 5700 кг. или с пътниковместимост до 19 седалки“, модернизиране, управление, поддържане и експлоатация.

**11.** Анализ и обосновани препоръки относно **съдържанието на концесионния договор, включително, но не само:**

11.1. условията за влизане в сила на концесионния договор, обусловени от нормативен акт, включително задълженията на концедента за предаване на обекта на концесията или на територията, необходима за неговото изграждане;

11.2. условията за осъществяване на концесията;

11.3. конкретните права и задължения на страните по концесионния договор;

11.4. отговорността за неизпълнение на задълженията по концесионния договор;

11.5. условията и реда за решаване на споровете между страните;

11.6. изискванията към състоянието, в което обектът на концесията се предава на концедента след прекратяване на концесионния договор;

11.7. други изисквания, произтичащи от действащото законодателство и спецификите на концесията;

11.8. При определяне на основните права и задължения, анализът следва да разграничи, съответно да обоснове правата и задълженията, свързани с:

* изграждане (проектиране и строителство или само строителство, включително реконструкция, рехабилитация, основен ремонт и др., които включват необходимостта от извършване на строителни и монтажни работи) на отделни елементи от обекта на концесията;
* управление и поддържане на обекта на концесията;
* правото на експлоатация от страна на концесионера.

11.9. Анализът на правото на експлоатация на концесионера следва да включва и обосновано разграничаване на отделните услуги, които са включени в услугата от обществен интерес, както и на другите стопански дейности, които ще се извършват чрез обекта на концесията.

11.10. Относно дейностите, свързани с изграждане на отделни елементи – да се извърши обстоен анализ, и на негова основа – да се предложи ред относно планирането, отчитането и контрола по изпълнението от страна на концесионера на задълженията, свързани с тези дейности.

11.11. Относно услугата от обществен интерес трябва да се определят, синхронизирано с констатациите, изводите и препоръките от останалите концесионни анализи, критериите за качество на отделните услуги, условията и редът за мониторинг и контрол на това качество и съответните договорни санкции при непостигане на определеното качество, съответно - поддържане на по-ниско от договореното качество.

11.12. При обосноваване на правата и задълженията на страните следва да се вземе предвид матрицата на разпределение на рисковете, предложена с финансово- икономическия анализ.

12. Анализ на видовете рискове, които поемат страните по концесионния договор, оценка и препоръки по разпределението им.

**Б.4. Специални изисквания към екологичния анализ:**

Екологичният анализ се основава на документите, предоставени от възложителя, както и на такива, с които изпълнителят следва да се снабди в хода на изпълнение на услугата. В тази връзка изпълнителят следва да извърши самостоятелна преценка кои и/или какви други документи са необходими за качественото изпълнение на услугата и за изготвянето на анализа, който да съдържа препоръки и предложения за Възложителя.

**1.** Когато обектът на концесията включва план или инвестиционно предложение за строителство, за което вече е проведена процедура по глава шеста от Закона за опазване на околната среда и тя е приключила с решение по ОВОС екологичният анализ се изготвя в следния обем (указан и в правилника за прилагане на ЗК, Приложение 1, Раздел V, т.1):

1.1. Обща информация за проведената процедура по глава шеста от Закона за опазване на околната среда, включително:

* Основание за провеждане на процедурата по ОВОС и предмет на доклада за ОВОС;
* Нетехническо резюме на доклада по ОВОС;

1.2. Специфична информация, произтичаща от проведената процедура по ОВОС:

* Решение по ОВОС, издадено от компетентния орган с предписаните мерки за предотвратяване, намаляване или възможно най-пълно отстраняване на предполагаемите неблагоприятни последствия от строителството и експлоатацията на обекта на концесията върху околната среда;
* Разпоредените или доброволно възприети мерки за наблюдение и контрол на параметрите на околната среда, включително собствен мониторинг, произтичащи от Решението по ОВОС или от други документи, изготвени във връзка с проведената процедура по ОВОС, или от действащата нормативна уредба по околна среда (напр. План за собствен мониторинг)
* Направените указания (в случай, че има такива) за изпълнението на предписаните с решението по ОВОС мерки по опазване на околната среда в процеса на проектирането, строителството и/или експлоатацията на обекта.

**2. Когато обектът** на концесията включва инвестиционно предложение за строителство или план, съдържащ инвестиционно предложение за строителство, за което (още) не е проведена процедура по глава шеста от Закона за опазване на околната среда и няма изготвен доклад по ОВОС екологичният анализ се изготвя в следния обем (указан и в правилника за прилагане на ЗК, Приложение 1, Раздел V, т.2):

2.1. Характеристики на инвестиционното предложение:

* резюме на инвестиционното предложение за обекта на концесията и концесионната площ в съответствие с индивидуализацията на обекта на концесията и концесионната площ в техническия анализ;
* определяне на връзката и взаимодействието на обекта на концесията с други съществуващи или предвидени с устройствен или друг план обекти и дейности - при наличие на такива;
* информация за разгледани алтернативи, включително на нулева алтернатива (възможността да не се осъществява дейността, предвидена с инвестиционното предложение);
* информация за природните ресурси, предвидени за използване по време на строителството и експлоатацията на обекта на концесията;
* определяне на отпадъците, които се очаква да се генерират по време на строителството по реализиране на инвестиционното предложение и начина на управлението им;
* определяне на отпадъци, които се очаква да се генерират по време на експлоатацията на обекта на концесията - видове, количества и начин на третиране;
* предлагани мерки за намаляване на отрицателните въздействия върху околната среда - когато такива се очакват при реализиране на инвестиционното предложение за строителство;
* характеристика на другите дейности, свързани с инвестиционното предложение (например необходимост от изграждане на нови елементи на техническата инфраструктура, добив на природни ресурси, третиране на отпадъчните води и др.);
* определяне на очаквано замърсяване и дискомфорт на околната среда и на риска от инциденти;

2.2. Местоположение на инвестиционното предложение:

* определяне на чувствителни територии, в т. ч. чувствителни зони, уязвими зони, защитени зони, включително дали концесионната площ засяга, или тангира контурите на защитени зони от мрежа „НАТУРА 2000” като част от Европейската екологична защитена зона, във връзка с чл. 5 и 6 от Закона за биологичното разнообразие, санитарно-охранителни зони и др.;
* определяне на качеството и регенеративната способност на природните ресурси - при очаквано съществено въздействие върху тях;

2.3. Характеристики на потенциалното въздействие (кратко описание на възможните въздействия вследствие на реализацията на инвестиционното предложение):

* оценка на потенциалното въздействие върху хората и тяхното здраве, земеползването, материалните активи, атмосферния въздух, атмосферата, водите, почвата, земните недра, ландшафта, природните обекти, минералното разнообразие, биологичното разнообразие и неговите елементи, защитените територии, единични и групови културни ценности, както и очакваното въздействие от естествени и антропогенни вещества и процеси, различните видове отпадъци и техните местонахождения, рисковите енергийни източници - шумове, вибрации, радиации, както и някои генетично модифицирани организми;
* оценка на въздействието върху елементи от Националната екологична мрежа, включително на разположените в близост до обекта на концесията;
* определяне на вида на въздействието (пряко, непряко, вторично, кумулативно, краткотрайно, средно и дълготрайно, постоянно и временно, положително и отрицателно);
* предлагани мерки, които е необходимо да се включат в инвестиционното предложение, свързани с предотвратяване, намаляване или компенсиране на значителните отрицателни въздействия върху околната среда и човешкото здраве.
* при необходимост – предлагане на програма за отстраняване на екологичните щети, включително ликвидационни и рекултивационни мероприятия, от дейностите по концесията с цел предаване обекта на концесията на концедента годен за употреба с отстранени екологични щети.

**Б.5. Специални изисквания към проекта на Обосновка на концесията**

Обосновката следва да се изготви по реда на чл. 21 от ЗК и да отговаря в максимална степен на изискванията към нейното съдържание, регламентирани в чл. 9, ал. 1 и 2 от ППЗК, като към същата се представят и приложенията по чл. 9, ал. 3 от ППЗК.

Изготвеният проект на Обосновка следва да послужи на Възложителя **при мотивиране на предложението за предоставяне на концесията**, определяйки характеристиките на концесионния обект и основното съдържание на концесията - в максимална степен следва да се ***аргументира законосъобразността и целесъобразността от предоставянето на концесията с проекта на решение на Министерския съвет за откриване на процедура за предоставяне на концесия.***

**Б.6. Специални изисквания към проекта на Концесионен договор:**

Проектът следва да регламентира договорно взаимоотношенията на страните в съответствие с приложимото законодателство чрез ясни, детайлни и работещи **клаузи относно**, но не само:

- определяне на предмета на концесията;

- условията за влизане в сила на концесионния договор, обусловени от нормативен акт, включително задълженията на концедента за предаване на обекта на концесията и на територията, необходима за неговото изграждане;

- условията за осъществяване на концесията;

- конкретните права и задължения на страните по концесионния договор, включително всички права и задължения на страните, произтичащи от нормативни актове;

- условията за поддържане на икономическия баланс на концесията (равновесието между ползите и рисковете, поети от страните по договора);

- отговорността за неизпълнение на задълженията по концесионния договор;

- условията и редът за разрешаване на споровете между страните;

- условията за изменение на концесионния договор;

- условията и последиците от прекратяване на концесионния договор, вкл. изискванията към състоянието, в което обектът на концесията се предава на концедента след прекратяване на концесионния договор;

- други изисквания, произтичащи от действащото законодателство и спецификите на концесията.

**Б.7. Специални изисквания към проекта на Документация за участие в процедурата за предоставяне на концесия**

Проектът на Документация за участие следва да бъде изготвен при съблюдаване на нормативно определеното минимално съдържание на проекта на Документация за участие в открита процедура за предоставяне на концесия*,*съгласно чл. 44, ал. 1 от ЗК и при спазване на изискванията на чл. 44, ал. 2–4 и чл. 45 от ЗК, както и определените в чл. 32 от ППЗК изисквания към нейното съдържание и приложения.

**Б.8. Специални изисквания към проекта на решение на Министерския съвет (РМС) за откриване на процедурата за предоставяне на концесия**

Проектът на РМС следва да бъде изготвен в съответствие с изискванията на Глава Пета от Закона за концесиите, като ясно да представя условията за постигане и поддържане на икономическия баланс на концесията.

**Б.9. Възможност за представяне от изпълнителя на допълнителни предложения**

Освен гореизброените изрични условия на Възложителя, екипът от консултанти може да изготви, развие и обоснове и други алтернативни предложения към Възложителя (варианти, модели), основани на извършените анализи и на произтичащите от тях констатации, изводи и заключения, които счита за целесъобразни, икономически оправдани и технически обосновани.

Допълнителните си предложения Изпълнителят следва да представи в отделни, изрични текстове в съответната разработка. Същите следва да са подчинени на общото изискване за взаимна обвързаност с изводите и препоръките към Възложителя, където също да бъдат отразени изрично и ясно.

Допълнителните предложения трябва да се основават на преценката на консултантския екип за спецификата на концесионния обект и да произтичат от предмета и целите на концесията. Необходимо е целесъобразността и законосъобразността им да се обоснове и аргументира при съблюдаване на баланса на интересите на страните-партньори, съответно в две основни насоки:

* с оглед дейностите от обществен интерес в обекта – държавна собственост, и осигуряване от концедента защитата на този интерес за относително дълъг период от време (срок на концесията), и
* с оглед мотивиране и осигуряване за концесионера на оптимална възвращаемост на инвестираните от него средства, чрез извършване на алтернативни, надлежно регламентирани дейности, услуги и/или проекти, които би развивал и изпълнявал върху предоставената му концесионна площ за срока на концесията при спазването на условията на Проекта.

Представянето на допълнителни предложения е в рамките на предложената цена за участие и не може да бъде повод или мотив за търсенето на каквото и да е допълнително възнаграждение от страна на консултанта.

**VI. СРОК ЗА ИЗПЪЛНЕНИЕ НА УСЛУГАТА**

**1. Общият срок** за изпълнение на услугата е **55 дни** считано от датата, следваща тази на сключване на договора с Изпълнителя, както следва:

**1.1.** Изготвяне и представяне на **технически, финансово-икономически, правен и екологичен анализ** в срок до **45 дни** от датата на сключването на договора за възлагане на настоящата обществена поръчка.

**1.2**. Изготвяне и представяне на **проектите на обосновка на концесията, концесионен договор, документация за участие в открита процедура и решение за откриване на процедура** в рамките на **10 дни** след уведомяването на Изпълнителя за приемане на разработките по т. 1.1.

**VІІ. УСЛОВИЯ ЗА УЧАСТИЕ**

**1. Условия, на които трябва да отговарят участниците**

В настоящата обществена поръчка могат да участват български или чуждестранни физически или юридически лица или техни обединения, както и всяко друго образувание, съгласно законодателството на държавата, в която е установено и което отговаря на условията, посочени в ЗОП и обявените изисквания на възложителя.

**1.1. Изисквания за лично състояние:**

За участниците не следва да са налице основанията по чл. 54, ал. 1, т. 1-5, и 7 от ЗОП.

*Доказва се с декларация по образец –* ***Приложение № 5а и № 5б.***

Участниците следва да отговарят на изискванията,предвидени вЗакона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици. *Доказва се с декларация по образец –* ***Приложение № 6****.*

**2. Изисквания към офертата**

**2.1.** Срокът на валидност на офертата **е 01.05.2018 г.**.

**2.2.** Офертата, представена от участниците, следва да отговаря на приложимите изисквания на ЗОП и Правилника за прилагане на Закона за обществените поръчки и да включва:

**а)** Техническо предложение за изпълнение на поръчката (по образец) - **Приложение № 2** към обявата;

**б)** Ценово предложение (по образец) - **Приложение № 3** към обявата;

**в)** Декларации съгласно чл. 97, ал. 5 от ППЗОП (по образец) - **Приложения № 5а и 5б** към обявата;

**г)** ДекларацияпоЗакона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици(по образец) – **Приложение № 6** към обявата;

**д)** Списък на експертите за доказване на професионалните възможности и квалификацията на всеки член от екипа на участника (по образец) - **Приложение № 7** към обявата и декларация (по образец) **Приложение № 7а** за ангажираност от членовете на екипа;

**e)** Декларация (по образец) – **Приложение № 8.**

**2.3.** Офертата се представя в запечатан, непрозрачен плик, върху която се посочват:

а) наименованието на участника;

б) адрес за кореспонденция, телефон, по възможност – факс, както и електронен адрес;

в) наименованието на поръчката – предмет на настоящата обява, за която се подава офертата.

Офертата, се представя лично от участника или от упълномощен от него представител, на адреса, посочен от възложителя в обявата.

**VIІІ. МЕТОДИКА ЗА ОПРЕДЕЛЯНЕ НА КОМПЛЕКСНАТА ОЦЕНКА НА ОФЕРТИТЕ**

**1. ПОКАЗАТЕЛИ ЗА ОЦЕНКА НА ОФЕРТИТЕ:**

Обществената поръчка се възлага въз основа на икономически най-изгодна оферта, като критерият за възлагане е оптимално съотношение качество/цена, съгласно чл. 70, ал. 2, т. 3 от ЗОП.

Офертите на участниците ще се оценяват на база комплексна оценка, формирана по **три основни показателя**, както следва:

**1). Качествена оценка на офертите (показател К1)** – представлява оценка на методологията, структурата и качеството на предложенията при изготвянето на концесионните анализи (технически, финансово-икономически, правен и екологичен) и анализиране и обвързване на изводите, констатациите и/или препоръките от всеки анализ - с максимално **30 точки.**

Оценява се представянето на видовете дейности, свързани с изготвянето на концесионните анализи. Последователността от действия (план-график или план-програма) на създадената организация за изготвянето на анализите и за анализирането и обвързването на изводите, констатациите и/или препоръките от всеки анализ. Представената от участника визия за процеса на изготвяне на възложените анализи и тяхното съдържание в съответствие с нормативните изисквания на ППЗК за структурата, съдържанието и обхвата им. Предвижданията на участника за възможностите и насоките за ефективно управление на потенциалния обект на концесия.

**Качествена оценка на офертите (показател К1)** ще се формира съгласно следната таблица:

|  |  |
| --- | --- |
| **Качествена оценка на офертите (показател К1)** | ***Брой точки*** |
| ***Методология, структура и качество на предложенията при изготвяне на концесионните анализи (*технически, финансово-икономически, правен и екологичен анализ*)*** | ***30*** |
| **Когато има представено описание** на дейностите и начините за тяхното изпълнение, свързани с изготвянето на концесионните анализи (технически, финансово-икономически, правен и екологичен анализ), съгласно изискванията на ЗК, ППЗК, в т. ч. Приложение към чл. 8, ал. 4 и чл. 14, ал. 3 от ППЗК и на Техническата спецификация **за конкретния обект**.  **Когато има представена** подробната структура и съдържание на концесионните анализи с анализиране и обвързване на изводите, констатациите и/или препоръките от всеки анализ **за конкретния обект**.  **Когато има представена** последователност от действия (план-график или план-програма) на създадената организация за изготвянето на концесионните анализи и за анализирането и обвързването на изводите, констатациите и/или препоръките от всеки анализ **за конкретния обект**.  **Когато има** описани предвижданията на участника за възможностите и насоките за ефективно управление на потенциалния обект на концесията, обвързвани с очакваните резултати, заложени в Техническата спецификация. | **10**  **10**  **5**  **5** |

**2). Специфична професионална компетентност на персонала (показател К2)** с максимално **40 точки**, образуващи се **от сбора на оценките на отделните експерти** по следните критерии:

|  |  |  |
| --- | --- | --- |
| **Позиция в екипа, за която е предложен експерта** | **Специфична професионална компетентност на персонала** | **Брой точки** |
| 1. Експерт, отговарящ за изготвянето на техническия анализ | **Експертът е изготвил / участвал в изготвянето на** една или повече приети/одобрени от съответния възложител разработки на технически концесионни анализи на обекти | **5** |
| **Експертът е изготвил / участвал в изготвянето на** една или повече приети/одобрени от съответния възложител разработки на технически концесионни анализи на обекти в областта на транспортната инфраструктура | **8** |
| **Експертът е изготвил / участвал в изготвянето на** една или повече приети/одобрени от съответния възложител разработки на технически концесионни анализи на обекти в областта на летищна инфраструктура | **10** |
| *Точки се присъждат само по едно от трите обстоятелства, максималният брой точки за експерт е 10. При липса на едно от трите обстоятелства се присъждат 0 точки.* | | |
| 1. Експерт, отговарящ за изготвянето на финансово-икономическия анализ | **Експертът е изготвил / участвал в изготвянето на** една или повече приети/одобрени от съответния възложител разработки на финансово-икономически концесионни анализи | **5** |
| **Експертът е изготвил / участвал в изготвянето на** една или повече приети/одобрени от съответния възложител разработки на финансово-икономически концесионни анализи на обекти в областта на транспортната инфраструктура | **8** |
| **Експертът е изготвил / участвал в изготвянето на** една или повече приети/одобрени от съответния възложител разработки на финансово-икономически концесионни анализи на обекти в областта на летищна инфраструктура | **10** |
| *Точки се присъждат само по едно от трите обстоятелства, максималният брой точки за експерт е 10. При липса на едно от трите обстоятелства се присъждат 0 точки.* | | |
| 1. Експерт, отговарящ за изготвянето на правния анализ | **Експертът е изготвил / участвал в изготвянето на** една или повече приети/одобрени от съответния възложител разработки на правни концесионни анализи на обекти | **5** |
| **Експертът е изготвил / участвал в изготвянето на** една или повече приети/одобрени от съответния възложител разработки на правни концесионни анализи на обекти в областта на транспортната инфраструктура | **8** |
| **Експертът е изготвил / участвал в изготвянето на** една или повече приети/одобрени от съответния възложител разработки на правни концесионни анализи на обекти в областта на летищна инфраструктура | **10** |
| *Точки се присъждат само по едно от трите обстоятелства, максималният брой точки за експерт е 10. При липса на наличие на едно от трите обстоятелства се присъждат 0 точки.* | | |
| 1. Експерт, отговарящ за изготвянето на екологичния анализ | **Експертът е изготвил / участвал в изготвянето на** една или повече приети/одобрени от съответния възложител разработки на екологични концесионни анализи | **5** |
| **Експертът е изготвил / участвал в изготвянето на** една или повече приети/одобрени от съответния възложител разработки на екологични концесионни анализи на обекти в областта на транспортната инфраструктура | **8** |
| **Експертът е изготвил / участвал в изготвянето на** една или повече приети/одобрени от съответния възложител разработки на екологични концесионни анализи на обекти в областта на летищна инфраструктура | **10** |
| *Точки се присъждат само по едно от трите обстоятелства, максималният брой точки за експерт е 10. При липса на едно от трите обстоятелства се присъждат 0 точки.* | | |

*Обстоятелствата, по които ще се присъдят точки се доказват с документ от съответния възложител за приемане/одобрение на конкретната разработка на концесионен анализ.*

**3). Цена (показател К3)** – с максимално възможни **30 точки**, изчислена по следната формула:

минималната предложена цена в процедурата (без ДДС)

**К3** = ------------------------------------------------------------------------------ **х 30**

цената, предложена от съответния участник (без ДДС)

**Комплексна оценка -** окончателното оценяване на офертите се извършва въз основа на горепосочените показатели за оценяване, след сумиране на резултатите от извършените оценки по показателите **К1, К2 и К3.**

За целите на тази методика всички дробни числа, които ще се получат при прилагане на съответната формула, се закръгляват към втория знак след десетичната запетая.

Максималната възможна комплексна оценка, която може да получи офертата на даден участник, е **100 (сто) точки.**

На първо място се класира участникът, чиято оферта е с **най-висока комплексна оценка.**

Класирането на останалите участници се извършва според комплексните оценки на офертите им, в низходящ ред.

**IX. ГАРАНЦИЯТА ЗА ИЗПЪЛНЕНИЕ НА ДОГОВОРА, УСЛОВИЯ И НАЧИН НА ПЛАЩАНЕТО Й.**

1. Участникът, определен за изпълнител, представя гаранция за изпълнение на договора в размер на 3 % от стойността на договора без ДДС.

2. Гаранцията се представя преди сключване на договора в една от следните форми по избор на изпълнителя:

2.1 Парична сума, внесена по сметката на Министерството на транспорта, информационните технологии и съобщенията в БНБ – Централно управление, IBAN: BG77 BNBG 9661 3300 1248 01, BIC BNBGBGSD – за суми в български лева;

2.2 Безусловна и неотменима банкова гаранция в оригинал, със срок на валидност 30 /тридесет/ дни след изтичане срока на договора и срок на изпълнение до 5 (пет) работни дни, считано от датата на първо поискване. Текстът на банковата гаранция задължително се съгласува предварително с възложителя (МТИТС);

2.3 Застраховка, която обезпечава изпълнението чрез покритие на отговорността на изпълнителя в полза на възложителя, със застрахователна сума в размер на 3% от стойността на договора без ДДС, със срок на валидност 30 /тридесет/ дни след изтичане срока на договора и при еднократно заплащане на дължимата застрахователна премия. Текстът на застрахователната полица задължително се съгласува предварително с възложителя (МТИТС).

3. В гаранцията изрично се посочва наименованието на участника, стойността на гаранцията, срока на валидност, наименованието на поръчката, за която се представя гаранцията.

4. Банковите разходи по откриването на гаранциите са за сметка на изпълнителя. Разходите по евентуалното им усвояване са за сметка на възложителя. Изпълнителят трябва да предвиди и заплати своите такси по откриване и обслужване на гаранциите така, че размера на гаранцията да не бъде по-малък от определения в настоящата документация.

5. В случай, че участникът е обединение, което не е юридическо лице, банковата гаранция или паричната сума може да бъде внесена от всеки един от участниците в обединението, като трябва да бъде посочено наименованието на изпълнителя.

6. Гаранцията за изпълнение на договора се освобождава съгласно условията на проекта на договора и без възложителят да дължи лихви за периода, през който средствата законно са престояли при него.